**Zadanie a pokyny k celoštátnemu kolu OMU 2024**

***Základné údaje o účtovnej jednotke:***

|  |  |
| --- | --- |
| **Názov účtovnej jednotky:** | KANC-EKON, s. r. o. |
| **Adresa účtovnej jednotky:** | Farského 10, 851 01 Bratislava |
| **SK NACE:** | 47.62.0 Maloobchod s novinami a kancelárskymi potrebami v špecializovaných predajniach |
| **Identifikačné údaje:** | *IČO:* 55229680, *DIČ:* 2021552296, *IČ DPH:* 2021552296 |
| **Zapísané v Obchodnom registri:** | Mestský súd Bratislava III, oddiel: Sro, vložka číslo: 55229/B |
| **DPH:** | štvrťročný platiteľ |
| **Veľkostná skupina:** | mikro účtovná jednotka |
| **Účtovné obdobie:** | kalendárny rok |

***Doplňujúce údaje o účtovnej jednotke:***

Spoločnosť KANC-EKON, s. r. o. je platiteľom dane z pridanej hodnoty a zaoberá sa nákupom a predajom kancelárskych potrieb, ktoré predáva priamo vo svojej predajni alebo pri väčších objemoch dochádza k predaju na faktúru. Ďalším predmetom činnosti účtovnej jednotky je aj poskytovanie ekonomického poradenstva svojim klientom. Účtovná jednotka nie je mikrodaňovníkom.

***Z interných predpisov účtovnej jednotky KANC-EKON, s. r. o. vyberáme:***

1. Dlhodobý majetok sa zaraďuje do majetku a odpisuje od prvého dňa mesiaca, ktorý nasleduje po mesiaci, v ktorom bol majetok obstaraný.
2. Pri vyradení dlhodobého majetku sa majetok odpisuje do konca mesiaca, v ktorom došlo k vyradeniu.
3. Účtovné odpisy dlhodobého hmotného majetku sú rovnaké ako daňové odpisy.
4. Dlhodobý hmotný majetok, ktorého doba použiteľnosti je viac ako jeden rok a má ocenenie pod 1 700,- EUR sa účtuje priamo do spotreby, pričom účtovná jednotka o takomto majetku vedie podrobnú evidenciu.
5. Účtovná jednotka účtuje o zásobách spôsobom A.
6. Účtovná jednotka pri ocenení zásob používa metódu FIFO.
7. Zaradenie na sklad zásob nastáva v deň vystavenia dodávateľskej faktúry alebo v deň nákupu zásob v predajni dodávateľa. Okrem účtovného zápisu treba urobiť aj príjem na sklad.
8. Vyskladnenie zo skladu zásob nastáva v deň realizácie zákazky alebo v deň predaja zásob priamo v predajni. Okrem účtovného zápisu treba urobiť aj výdajku zo skladu.
9. Čistiace prostriedky a kancelárske potreby určené na vlastnú spotrebu v účtovnej jednotke sa účtujú priamo do spotreby.
10. Účtovná jednotka tvorí opravné položky k pohľadávkam vo výške daňovo uznateľnej opravnej položky.
11. Účtovná jednotka pri používaní motorových vozidiel uplatňuje výdavky 80 %/20 %.
12. Odoslané faktúry a odoslané dobropisy účtovná jednotka vystavuje priamo v programe OMEGA.
13. Analytické označenie účtov: 221 100 – Bežný bankový účet, 211 100 – Pokladňa EUR, 336 100 – Zdravotné poisťovne, 336 200 – Sociálna poisťovňa

***Účtovná jednotka KANC-EKON, s. r. o. mala k 1. 1. 2023 uvedený stav majetku, vlastného imania a záväzkov:***

|  |  |  |
| --- | --- | --- |
| 021 | **Stavby, z toho:** | 119 760 |
|  | *Budova predajne so skladom (obstaraná 1. 6. 2018)* | *119 760* |
| 081 | **Oprávky k stavbám, z toho:** | 26 946 |
|  | *Oprávky k budove predajne so skladom* | *26 946* |
| 022 | **Samostatné hnuteľné veci a súbory hnuteľných vecí, z toho:** | 48 720 |
|  | *Úžitkový automobil do 3,5 t (obstaraný 15. 2. 2022)* | *24 960* |
|  | *Osobný automobil s pohonom PHEV (obstaraný 10. 12. 2022)* | *23 760* |
| 082 | **Oprávky k samostatným hnuteľným veciam a k súboru hnuteľných vecí, z toho:** | 5 200 |
|  | *Oprávky k úžitkovému automobilu do 3,5 t* | *5 200* |
|  | *Oprávky k osobnému automobilu s pohonom PHEV* | *0* |
| 031 | **Pozemky** | 10 000 |
| 132 | **Tovar na sklade a v predajniach, z toho:** | 1 695 |
|  | *Pero A – 1 000 ks á 0,50 EUR/ks* | *500* |
|  | *Pero B – 750 ks á 0,75 EUR/ks* | *562,50* |
|  | *Ceruzka X – 500 ks á 0,25 EUR/ks* | *125* |
|  | *Ceruzka Y – 450 ks á 0,35 EUR/ks* | *157,50* |
|  | *Balík kancelárskeho papiera L – 100 bal á 3,50 EUR/bal* | *350* |
| 211 | **Pokladnica** | 10 520 |
| 221 | **Bankový účet** | 17 089,83 |
| 311 | **Odberatelia, z toho:** | 1 200 |
|  | *MAXI, s. r. o. – faktúra č. 2022010 (dátum splatnosti 10. 10. 2022)* | *1 200* |
| 323 | **Krátkodobé rezervy, z toho:** | 1 026 |
|  | *Nevyčerpané dovolenky 2022* | *500* |
|  | *Nevyčerpané dovolenky – odvody 2022* | *176* |
|  | *Rezerva na zostavenie účtovnej závierky a daňového priznania 2022* | *350* |
| 331 | **Zamestnanci** | 1 260,70 |
| 336 | **Zúčtovanie s orgánmi sociálneho poistenia a zdravotného poist. (záväzok), z toho:** | 729 |
|  | *Zdravotná poisťovňa* | *210* |
|  | *Sociálna poisťovňa* | *519* |
| 341 | **Daň z príjmov (za rok 2022 – záväzok)** | 150 |
| 342 | **Ostatné priame dane (daň zo závislej činnosti – záväzok)** | 104,30 |
| 343 | **Daň z pridanej hodnoty (vlastná daňová povinnosť za 4. štvrťrok/2022)** | 271,33 |
| 345 | **Ostatné dane a poplatky (daň z motorových vozidiel 2022 – záväzok)** | 135 |
| 411 | **Základné imanie** | 150 000 |
| 413 | **Ostatné kapitálové fondy** | 3 200 |
| 417 | **Zákonný rezervný fond z kapitálových vkladov** | 15 000 |
| 421 | **Zákonný rezervný fond** | 2 000 |
| 428 | **Nerozdelený zisk minulých rokov** | 3 500 |
|  | *Rok 2021* | *3 000* |
|  | *Rok 2020* | *500* |
| 431 | **Výsledok hospodárenia v schvaľovaní (strata)** | 640 |
| 472 | **Záväzky zo sociálneho fondu** | 102,50 |

***Na základe informácií o činnostiach v jednotlivých mesiacoch zaúčtujte príslušné účtovné prípady.***

**V mesiaci január 2023 nastali tieto skutočnosti:**

Dňa 2. 1. bola zakúpená ročná diaľničná známka k osobnému automobilu v cene 60 EUR s DPH – úhrada realizovaná v hotovosti.

Dňa 9. 1. boli predané kancelárske potreby priamo na predajni spoločnosti OFFICE, s. r. o. (Bosákova 15, 851 01 Bratislava, IČO: 58742635, DIČ: 2022587426, nie je platiteľ DPH). Zaplatené bolo v hotovosti a predalo sa:

* Pero A – 10 ks á 0,85 EUR/ks bez DPH
* Balík kancelárskeho papiera L – 2 ks á 4,50 EUR/bal bez DPH

Dňa 13. 1. bola prijatá faktúra č. 20230158 od spoločnosti PAPIER, s. r. o. (Šustekova 23, 851 01 Bratislava, IČO: 56478912, DIČ: 2021564789, IČ DPH: SK2021564789) za nákup 50 balíkov kancelárskeho papiera L. Dátum vystavenia a dátum zdaniteľného plnenia 13. 1. 2023, dátum splatnosti 27. 1. 2023, predmet faktúry 50 balíkov kancelárskeho papiera L v cene 4,- EUR/bal bez DPH, suma DPH 40,- EUR.

Dňa 31. 1. bol doručený výpis z bežného bankového účtu s položkami:

* Výplata mzdy zamestnancovi
* Úhrada do zdravotnej poisťovne
* Úhrada do Sociálnej poisťovne
* Úhrada dane zo závislej činnosti
* Úhrada vlastnej daňovej povinnosti k DPH za 4. štvrťrok/2022
* Úhrada dane z motorových vozidiel za rok 2022
* Úhrada faktúry č. 20230158
* Poplatky za vedenie účtu 7,- EUR

**V mesiaci február 2023 nastali tieto skutočnosti:**

Dňa 15. 2. bol od Allianz – Slovenská poisťovňa, a. s. prijatý predpis poistného na povinné zmluvné poistenie úžitkového automobilu v sume 250,- EUR (poistné obdobie 1. 3. 2023 – 29. 2. 2024). Dátum splatnosti 15. 3. 2023.

Dňa 24. 2. nákup pohonných hmôt do úžitkového automobilu na benzínovej stanici OMV Slovensko, s. r. o. v sume 150,- EUR s DPH – platba platobnou debetnou kartou.

Dňa 28. 2. bola prijatá faktúra č. 4542023 od spoločnosti ENERGIA, a. s. (Furdekova 37, 851 01 Bratislava, IČO: 41256897, DIČ: 2018412568, IČ DPH: SK2018412568) za spotrebu elektrickej energie. Dátum vystavenia a dátum zdaniteľného plnenia 28. 2. 2023, dátum splatnosti 14. 3. 2023, predmet faktúry elektrická energia za január a február 2023 v celkovej sume 480,- EUR s DPH.

Dňa 28. 2. bol doručený výpis z bežného bankového účtu s položkami:

* Úhrada pohonných hmôt platobnou debetnou kartou
* Poplatky za vedenie účtu 7,- EUR

**V mesiaci marec 2023 nastali tieto skutočnosti:**

Dňa 31. 3. bola prijatá faktúra č. 150/2023 od spoločnosti ÚČTOVNÍK, s. r. o. (Bulíkova 75, 851 01 Bratislava, IČO: 50124789, DIČ: 2017501247, IČ DPH: SK2017501247) za zostavenie účtovnej závierky a daňového priznania za rok 2022, k čomu bola vytvorená rezerva. Dátum vystavenia a dátum zdaniteľného plnenia 31. 3. 2023, dátum splatnosti 20. 4. 2023, predmet faktúry zostavenie účtovnej závierky a daňového priznania 2022 v sume 350,- EUR bez DPH, suma DPH 70,- EUR.

Dňa 31. 3. bol doručený výpis z bežného bankového účtu s položkami:

* Úhrada dane z príjmov za rok 2022
* Úhrada poistného na povinné zmluvné poistenie úžitkového automobilu
* Úhrada faktúry č. 4542023
* Poplatky za vedenie účtu 7,- EUR

**V mesiaci apríl 2023 nastali tieto skutočnosti:**

Dňa 3. 4. bola zaevidovaná objednávka od spoločnosti MIDI, s. r. o. (Jesenského 11, 911 01 Trenčín, IČO: 52389456, DIČ: 2020523894, IČ DPH: SK2020523894) na rôzne druhy kancelárskych potrieb. Následne v ten istý deň bola vystavená faktúra č. 2023001 a kancelárske potreby boli odovzdané odberateľovi. Splatnosť faktúry je 14 dní. Druhy, kusy a predajná cena kancelárskych potrieb:

* Pero B – 100 ks á 1,- EUR/ks bez DPH
* Ceruzka Y – 100 ks á 0,50 EUR/ks bez DPH
* Balík kancelárskeho papiera L – 20 ks á 4,50 EUR/bal bez DPH

Dňa 11. 4. sa konalo valné zhromaždenie, kde sa rozhodlo o vysporiadaní straty z roku 2022:

* Vysporiadanie straty z celej sumy nerozdeleného zisku z roku 2020
* Zvyšná časť zostane ako neuhradená strata za rok 2022

Dňa 30. 4. bol doručený výpis z bežného bankového účtu s položkami:

* Úhrada faktúry 150/2023
* Inkaso faktúry č. 2023001
* Poplatky za vedenie účtu 7,- EUR

**V mesiaci máj 2023 nastali tieto skutočnosti:**

Na základe nasledujúcich skutočností zaúčtujte k 31. 5. účtovné prípady týkajúce sa mzdy zamestnankyne Jany Malej, pričom jej hrubá mzda je v sume 1 500,- EUR:

|  |  |  |  |  |
| --- | --- | --- | --- | --- |
|  | **Zamestnávateľ** | | **Zamestnanec** | |
| **Zdravotné poistenie** | 10 % | 150,- EUR | 4 % | 60,- EUR |
| **Nemocenské poistenie** | 1,4 % | 21,- EUR | 1,4 % | 21,- EUR |
| **Dôchodkové starobné poistenie** | 14 % | 210,- EUR | 4 % | 60,- EUR |
| **Invalidné poistenie** | 3 % | 45,- EUR | 3 % | 45,- EUR |
| **Úrazové poistenie** | 0,8 % | 12,- EUR | 0 % | 0,- EUR |
| **Poistenie v nezamestnanosti** | 1 % | 15,- EUR | 1 % | 15,- EUR |
| **Garančné poistenie** | 0,25 % | 3,75 EUR | 0 % | 0,- EUR |
| **Rezervný fond solidarity** | 4,75 % | 71,25 EUR | 0 % | 0,- EUR |
| **Spolu poistné** | 35,2 % | 528,- EUR | 13,4 % | 201,- EUR |
| **Preddavok na daň** | 168,86 EUR | | | |
| **Daňový bonus** | 140,- EUR | | | |
| **Finančný príspevok na stravu** | 80,40 EUR | | | |
| **Tvorba sociálneho fondu** | 9 EUR | | | |

**V mesiaci jún 2023 nastali tieto skutočnosti:**

Dňa 2. 6. boli predané kancelárske potreby priamo na predajni bežnému zákazníkovi, fyzickej osobe. Zaplatené bolo platobnou kartou a predalo sa:

* Ceruzka X – 20 ks á 0,40 EUR/ks bez DPH

Dňa 15. 6. bola prijatá zahraničná faktúra č. 77715062023 od spoločnosti Meta Platforms Ireland Ltd (4 Grand Canal Square, Grand Canal Harbour, Dublin 2, VAT number, t. j. IČ DPH: IE9692928F) za reklamu na sociálnych sieťach. Dátum vystavenia a dátum zdaniteľného plnenia 15. 6. 2023, dátum splatnosti 29. 6. 2023, predmet faktúry reklama na sociálnych sieťach, fakturovaná cena je 150,- EUR.

Dňa 21. 6. bolo spoločnosti HALLO, s. r. o. (Severná 99, 010 01 Žilina, IČO: 57893214, DIČ: 2021578932, nie je platiteľ DPH) poskytnuté ekonomické poradenstvo. V ten istý deň bola vystavená faktúra č. 2023002 v sume 200,- EUR bez DPH so splatnosťou 14 dní.

Dňa 29. 6. nákup pohonných hmôt do osobného automobilu na benzínovej stanici OMV Slovensko, s. r. o. v sume 60,- EUR bez DPH – platba v hotovosti.

Dňa 30. 6. bol doručený výpis z bežného bankového účtu s položkami:

* Platba kartou od zákazníka za predaj kancelárskych potrieb v predajni
* Úhrada faktúry č. 77715062023
* Poplatky za vedenie účtu 7,- EUR

**Vykonajte uzávierku DPH za 2. štvrťrok. Daňové priznanie aj kontrolný výkaz za 2. štvrťrok vytlačte (uložte).** Program OMEGA je naprogramovaný tak, že je potrebné urobiť uzávierky aj za predchádzajúce štvrťroky, tie ale nebudete vytláčať (ukladať), nie sú predmetom úlohy.

**V mesiaci júl 2023 nastali tieto skutočnosti:**

V mesiaci júl 2023 nenastali žiadne skutočnosti, ktoré by boli predmetom účtovných prípadov.

**V mesiaci august 2023 nastali tieto skutočnosti:**

Dňa 11. 8. spoločník spoločnosti KANC-EKON, s. r. o. daroval spoločnosti notebook ASUS, jeho reálna hodnota je 750,- EUR.

Dňa 17. 8. bola spoločnosti doručená pokuta za jazdu úžitkového automobilu po diaľnici bez platnej diaľničnej známky. Pokuta bola v hodnote 150,- EUR.

Dňa 31. 8. bol doručený výpis z bežného bankového účtu s položkami:

* Úhrada pokuty
* Poplatky za vedenie účtu 7,- EUR

**V mesiaci september 2023 nastali tieto skutočnosti:**

Dňa 7. 9. bola prijatá faktúra č. 230098 od spoločnosti CLEAN, s. r. o. (Jungmannova 78, 851 01 Bratislava, IČO: 47859620, DIČ: 2022478596, nie je platiteľ DPH) za jednorazové upratovanie priestorov predajne. Dátum vystavenia 7. 9. 2023, dátum splatnosti 14. 9. 2023, predmet faktúry jednorazové upratovanie v cene 125,- EUR.

Dňa 28. 9. bola zaevidovaná objednávka od spoločnosti SEMI, s. r. o. (Palackého 7, 949 01 Nitra, IČO: 49985612, DIČ: 2018499856, IČ DPH: SK2018499856) na rôzne druhy kancelárskych potrieb. Následne v ten istý deň bola vystavená faktúra č. 2023003 a kancelárske potreby boli odovzdané odberateľovi. Splatnosť faktúry je 14 dní. Druhy, kusy a predajná cena kancelárskych potrieb:

* Balík kancelárskeho papiera L – 50 ks á 4,50 EUR/bal bez DPH

**V mesiaci október 2023 nastali tieto skutočnosti:**

Dňa 2. 10. spoločnosť SEMI, s. r. o. reklamuje časť kancelárskych potrieb (objednávka z dňa 28. 9.), konkrétne 5 poškodených balíkov kancelárskeho papiera L. Spoločnosť KANC-EKON, s. r. o. reklamáciu akceptuje v plnej výške a na druhý deň vystavuje dobropis č. 23001 k pôvodnej faktúre, ktorá ešte nebola zinkasovaná.

Dňa 31. 10. bol doručený výpis z bežného bankového účtu s položkami:

* Úhrada faktúry č. 230098
* Inkaso faktúry č. 2023003

**V mesiaci november 2023 nastali tieto skutočnosti:**

Dňa 3. 11. bol prijatý predpis dane z nehnuteľností za rok 2023 v sume 630,- EUR.

Dňa 7. 11. nákup čistiacich prostriedkov v hotovosti od spoločnosti HOME, s. r. o. (Hálova 33, 851 01 Bratislava, IČO: 59630147, DIČ: 202259630147, nie je platiteľ DPH) v celkovej sume 32,50 EUR.

Dňa 16. 11. bolo z pokladne vybratých 1 000,- EUR.

Dňa 30. 11. bol doručený výpis z bežného bankového účtu s položkami:

* Úhrada dane z nehnuteľností
* Vklad hotovosti na účet
* Poplatky za vedenie účtu 7,- EUR

**V mesiaci december 2023 nastali tieto skutočnosti:**

K 31. 12. vykonanie uzávierkových operácií:

* Rozpustenie rezerv na nevyčerpané dovolenky za rok 2022
* Tvorba rezervy na zostavenie účtovnej závierky a daňového priznania za rok 2023 vo výške 350,- EUR
* Zaúčtovanie odpisov dlhodobého majetku
* Posúdenie potreby tvoriť opravné položky k pohľadávkam z pohľadu doby splatnosti nezinkasovaných pohľadávok
* Predpis dane z motorových vozidiel za rok 2023 vo výške 202,50 EUR
* Zaúčtovanie predpisu dane z príjmov za rok 2023

**Vytlačte (uložte):**

* Začiatočný účet súvahový
* Účtovný denník za rok 2023
* Hlavnú knihu za rok 2023
* Účtovnú závierku za rok 2023
* Daňové priznanie k dani z príjmov právnických osôb za rok 2023
* Vystavené odberateľské faktúry a dobropisy
* Daňové priznanie a kontrolný výkaz dane z pridanej hodnoty za 2. štvrťrok roku 2023